વડાપ્રધાન નરેન્દ્ર મોદીએ તાજેતરમાં લીધેલી પેલેસ્ટાઇનની મુલાકાત તે પ્રદેશના વ્યાપક પ્રવાસનો એક ભાગ હતો. તેમણે ગત જુલાઇમાં લીધેલી ઇઝરાયલની મુલાકાતથી ખોરવાઇ ગયેલા સંતુલનને પુનઃ ઠીક કરવાનો કદાચ એક પ્રયાસ હોઇ શકે. યાદ રહે કે ઇઝરાયલના વડાપ્રધાને પણ ગત જાન્યુઆરીમાં ભારતની મુલાકાત લઇને મોદીના ઇઝરાયલ પ્રવાસનો વળતો પ્રત્યુત્તર આપ્યો હતો. જો કે વડાપ્રધાનની પેલેસ્ટાઇન મુલાકાત પાછળ તે રાષ્ટ્રની સમસ્યાઓ કે તેની પ્રજાની તકલીફોને સ્વિકારવાની, કે તેના પ્રત્યે હમદર્દી દાખવવાનો પ્રતિકાત્મક ઇશારો પણ જોવા મળ્યો નહોતો. અહીં એ ભૂલવું જોઇએ નહીં કે જ્યારથી ભારતના ઇઝરાયલ સાથેના સંબંધો ઘનિષ્ઠ બનવાની શરૂઆત થઇ હતી તેના આરંભના સમયથી જ પેલેસ્ટાઇનની સમસ્યાઓ પારંપારિક થઇ ગઇ હતી.